โฆษก ศบค.ยืนยัน เข้มงวดมาตรการคัดกรองคนไทยเข้าประเทศ ขอทยอยเข้ามา เพื่อให้จัดสถานที่รองรับเพียงพอ
โฆษก ศบค.ยืนยัน เข้มงวดมาตรการคัดกรองคนไทยเข้าประเทศ ขอทยอยเข้ามา เพื่อให้จัดสถานที่รองรับเพียงพอ นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ยืนยันยังคงเข้มงวดมาตรการคัดกรองคนไทยเดินทางกลับเข้าประเทศ แม้ตัวเลขล่าสุดพบว่าจะมีการเดินทางเข้ามาอีกประมาณ 3,000 คน ก็ต้องทยอยเดินทางเข้ามาทีละประมาณ 200 คน เพื่อให้สถานที่รองรับการกักกันตัวเพียงพอ และฝ่ายความมั่นคงกับสาธารณสุขจะได้ดูแลได้ โดยหากมีข้อมูลว่าจะเดินทางกลับเข้ามาจำนวนมาก และในพื้นที่จังหวัดนั้นๆ รองรับไม่เพียงพอ จะมีการประสานจังหวัดใกล้เคียง เพื่อจัดหาสถานที่รองรับเพิ่มเติม ซึ่งยืนยันจะไม่กระทบประชาชนในพื้นที่ส่วนกรณีที่มีการตั้งข้อสังเกตว่า ผู้ที่เดินทางกลับมาจากต่างประเทศได้รับการดูแลดีกว่าคนไทยในประเทศนั้น โฆษก ศบค.ยืนยันว่า ไม่เป็นความจริง รัฐบาลเร่งหามาตรการดูแลคนทุกกลุ่มอย่างเท่าเทียมกัน ซึ่งการจัดสถานที่รองรับผู้ที่เดินทางกลับมาจากต่างประเทศเป็นอย่างดีนั้น เนื่องจากเป็นกลุ่มเสี่ยง ต้องดูแลด้านสุขภาพตามมาตรฐานของกระทรวงสาธารณสุข ป้องกันไม่ให้มีการติดเชื้อโควิด-19 และลดการแพร่ระบาดสู่ประชาชนกลุ่มอื่น โดยไม่มีวัตถุประสงค์สร้างความไม่เท่าเทียม หรือเอาใจฝ่ายใดฝ่ายหนึ่ง พร้อมกันนี้ชื่นชมและขอกำลังใจให้แก่แพทย์ บุคลากรสาธารณสุขและจิตอาสาต่างๆ ที่ช่วยกันบรรเทาความเดือดร้อนให้แก่ประชาชนด้วยทั้งนี้เน้นย้ำว่า แม้ตัวเลขผู้ป่วยรายใหม่จะลดลง แต่ขอให้ปฏิบัติตามมาตรการอย่างเข้มงวดต่อไป จนกว่าสถานการณ์จะเป็นปกติและขอให้ช่วยกันดูแลผลกระทบทางจิตใจด้วย